google/wiki40b huggingface dataset:
Protopleciidae

Fossiler

Gruppen er kjent fra fossiler fra Jura og tidlig Kritt.
Island under VM i friidrett 2017

Resultater

(q – kvalifisert, NM – intet gyldig resultat, SB – sesongbeste)
Ebba Einarsson

Idrettskarriere

Einarsson deltok i Svensk mesterskap i roing 2017. Der vant hun firersculler sprint, sammen med Lovisa Wallin, Sascha Andersson og Annie Svensson. Hun fikk også sølv i dobbeltsculler sammen med Sascha Andersson. En uke etter dette mesterskapet ble hun lam fra livet og ned, men deltok som cox i Svensk mesterskap i roing 2018 der hun fikk gull i åtter i kvinneklassen (8+DS) og sølv i herreklassen (8+HS). 
Hun deltok i pararoing under VM i roing 2018, og kom der på åttendeplass i singelsculler (PR1 W1x).
Narvik Skøyteklubb

Historie

En skøyteklubb ble nevnt allerede i 1914, men den ble vekk. I et samarbeid mellom Einar Mosling og Paul Staksrud (bror av skøyteløperen Michael Staksrud) høsten 1927 ble skøyteklubben gjenskapt. Klubben endret derimot navnet fra det gamle «Tor» til Narvik Skøyteklubb i 1929 og ble ved navneskiftet også medlem i skøyteforbundet. Bandy-avdelingen gikk senere over til eget lag.
Norma Cruz

De overlevendes stiftelse

Cruz var leder for Fundación Sobrevivientes (De overlevendes stiftelse) fra organisasjonen ble opprettet av henne og datteren i 2003 og frem til 2016. Da hun sammen med datteren Claudia Maria Hernández Cruz, som var offer for seksuelt overgrep, i 1999 satt i gang kampen for å få datterens overgriper dømt, oppdaget de hvordan seksuelt overgrep og vold mot kvinner ikke ble tatt alvorlig i rettssystemet. På bakgrunn av disse opplevelsene og møter med andre kvinnelige overgrepsofre stiftet de organisasjonen. Guatemala har over lengre tid vært et av landene i verden med aller flest drap på kvinner. 
Organisasjonen arbeider med å gi “emosjonell, sosial og juridisk støtte til kvinnelige ofre som søker rettferdighet og beskyttelse”. De driver også et av veldig få krisesentre i Guatemala.
Norma Cruz og stiftelsen har også involverte seg i kampen for rettighetene til kvinner som opplever at barna deres blir kidnappet for å adopteres vekk for profitt, Cunas Vacías. 
Siden 2016 har datteren Claudia Maria Hernández Cruz vært leder for stiftelsen.

Trusler

Fra 2009 eskalerte draps- og voldtektstruslene mot Norma Cruz. I 2011 var truslene så alvorlige at Amnesty International anså å støtte henne som en av sine “prioriterte individer i fare”.

Anerkjennelse av arbeidet

I 2009 fikk Cruz utmerkelsen “International Women of Courage” fra Det amerikanske utenriksdepartementet, som er en årlig utmerkelse til kvinner som har gjort en formidabel innsats for kvinners rettigheter.
Den spanske avisa El País kåret henne i 2010 til en av årets hundre viktigste personer.
Norsk lomme-konversationslexikon

Norsk lomme-konversationslexikon, utgitt i 1891 var Norges første leksikalske utgivelse.. Det kom ut, redigert av Stein Konow (1867-1948). Det ble utgitt i som heftesubskripsjon på 15 hefter a 20 øre. Subskripsjonslister for verket ble annonsert i pressen. Heftene ble samlet i ett bind, i et omfang på 1073 sider.
Leksikonet var tenkt som et supplement og rimelig alternativ til de større utenlandske konversasjonsleksika som var tilgjengelig på det norske markedet.
Hovedvekten var lagt på personer, steder, begreper og konkrete faktaopplysninger, i en nærmest telegrafisk form og liknende en fremmedordbok.
Det norske leksikonet var en bearbeidelse av det tyske Kürschners Taschen-Konversations-Lexikon, tilpasset norske forhold. Tilpasningen gjaldt spesielt utvalget av oppslagsord for steder og personer. Leksikonet var følgelig delvis en oversettelse, og delvis nyskrevet. Tilsvarende bearbeidelser av dette tyske lommeleksikonet var allerede publisert i Sverige og Danmark.
Redaktør Stein Konow var professor i indisk filologi ved Universitetet i Kristiania, men også kjent for sin populærvitenskapelige formidling. Ansatte ved Universitetsbiblioteket bidro i det redaksjonelle arbeidet: geologen Andreas Martin Hansen og leksikografen og bibliografen Jens Brage Halvorsen.
Utgiver: Alb. Cammermeyers Forlag og W.C. Fabritius & Sønner, Kristiania.
Full tittel: Norsk lomme-konversations-lexikon. Paa grundlag af Kürschners Taschen-Konversations-Lexikon.
Holvatnet

Historie

Stedet var i stor utvikling med bosetting da utvandringen til Amerika begynte. Ved Agnetlia er det over 20 grunnmurer av tidligere fast bosetting. Også her var det gårdsbruk, ved Hølen var det gårdsbruk, og ved vollen der Holvassgården ligger bodde det folk helt til 1956. Ved Sleppen var det fast boplass til slutten av 1800-tallet. Der Holvassgamma står idag var det gårdsbruk som ble drevet til 1870-årene.
NTNU har sin koie på stedet, kalt Holvassgamma.
Charles av Belgia

Regent

Charles ble utnevnt til regent ved utløpet av annen verdenskrig ettersom hans eldre bror Leopold III (1901–1983) hadde kommet i miskredit på grunn av sin tyskvennlighet under krigen, og også for sitt andre ekteskap, med Mary Lilian Baels. Leopold vendte tilbake til Belgia, men abdiserte i 1950 til fordel for sin sønn Baudouin I.
Charles' regjeringstid ble preget av krigsopprydding og krigsoppgjør, herunder den såkalte «Operasjon Gutt», som inndro ulovlige formuer fra bankvesenet. Belgia ble medlem av FN, NATO og Benelux-unionen i hans tid. 
Han trakk seg tilbake fra det offentlige livet etter 1950, og brukte blant annet tiden til å male. Han signerte sine bilder "Karel van Vlaanderen". (Karl av Flandern).
Departamento de Polícia Federal

Departamento de Polícia Federal (DPF), også kjent som Polícia Federal (PF), er en føderal brasiliansk politiinstitusjon underlagt justisdepartementet. Dens funksjonsområde er gitt av grunnloven av 1988, å være den utøvende makten for offentlig sikkerhet i forbindelse med den offentlige orden og sikkerhet for personer samt unionens eiendommer og interesser.  Den er også ansvarlig for maritime politioperasjoner, flyplasser og grenseovervåking, undertrykkelse av narkotikasmugling, smugling og underslag, og utfører utelukkende rettspolitioperasjoner i unionen.
Det føderale politiet er, i overensstemmelse med artikkel 144, 1. paragraf i grunnloven, lovfestet som et permanent organ organisert og opprettholdt av den føderale unionen og strukturert som en karriere.
Hovedkvarteret til DPF ligger i Brasília, i Distrito Federal, med desentraliserte enheter (regionkontorer) i alle hovedstedene i delstatene, samt politistasjoner og utposter i forskjellige byer.
Sud Radio

Sud Radio er et privat, fransk kringkastingsselskap grunnlagt i 1958.
Fram til 1981 hadde kanalen sendestasjon på toppen av Pic Blanc ved Envalirapasset i Andorra. Kanalen begynte i 1958 som Radio des Vallées. Den var eid av det franske selskapet Société financière de radiodiffusion (Sofirad), som da var majoritetseid av den franske stat. I 1966 skiftet den navn til Sud Radio.
Etter at Andorras regjering i 1981 nektet å fornye kanalens lisens, gikk den over til å sende på FM-båndet forskjellige steder i det sørlige Frankrike i tillegg til sendinger på mellombølgen fra Toulouse.
The Sea II

The Sea II er et musikkalbum med Ketil Bjørnstad og Terje Rypdal, utgitt i 1997.
Shel Silverstein

Sangtekster

Johnny Cash vant en Grammy i 1970 for sin innspilling av «A Boy Named Sue» fra 1969, en sang Silverstein skrev og også fremførte selv samme år på albumet Boy Named Sue (and His Other Country Songs) og på singel. Cash spilte også inn flere av Silversteins låter på Everybody Loves a Nut fra 1966.
Det amerikanske popbandet Dr. Hook & the Medicine Show tok med låten «Last Morning» på sin første demo. Dr. Hook spilte inn til sammen seksti sanger av Silverstein, blant annet «Sylvia's Mother» og «The Cover of Rolling Stone».

Barnebøker

Blant hans mest kjente litterære utgivelser er barneboken Det gavmilde treet (The Giving Tree) fra 1964. Den er en av tidenes mestselgende barnebøker, selv om Silverstein hadde vansker med å finne en utgiver for den. Boken utkom på norsk i 2014. På norsk finnes også Lys på loftet (1988).
Atsinananas regnskoger

De enkelte parkene

Marojejy nasjonalpark ligger i et fjellområde nordøst på øya. Det ble først fredet i 1952, og ble nasjonalpark i 1998. Parken omfatter både regnskog og tundraaktige fjellområder. 
Masoala nasjonalpark ligger på Masoalahalvøya nordøst i landet, og er det største av øystatens verneområder. Det er opprettet i 1997, og omfatter 2 300 km² regnskog og 100 km² marine områder. Parken omfatter regnskog, kystskog, marskland og mangrove. I de marine områdene finnes korallrev. Skogene huser ti ulike lemurarter, blant annet Varecia rubra som er endemisk for halvøya.
Zahamena nasjonalpark ligger mot nordøst, og destår av to deler, adskilt av landsbyer. Landskapet består av bratte elvedaler. Zahamena gikk over til å bli nasjonalpark i august 1997
Ranomafana nasjonalpark ligger sørøst på Madagaskar. Den ble opprettet i 1991, for å bevare biologisk mangfold og redusere trykket av menneskelig aktivitet på området.
Andohahela nasjonalpark sørøst på øya dekker 760 km² av Anosyfjellene. Fjellene byr på en usedvanlig variasjon av biotoper, fra den regntunge østsiden til den tørre vestsiden. Dette ble en nasjonalpark i 1997 og vant prisen "The Best New Project Ecotouristic of the year" i 1999
Andringitra nasjonalpark i Fianarantsoaprovinsen ble etablert i 1999. Parken omfatter et dramatisk fjellandskap rundt toppen Ivohibe, 2 658 moh. Parken er et av øyas områder med høyest biologisk mangfold.
Eisner Award

Will Eisner Comic Industry Awards, som oftest forkortet til Eisner Awards, er et sett priser som gis ut for kreativ instans innen amerikanske tegneserier. De omtales noen ganger som tilsvarende Oscar-prisene i tegneserieverdenen. Prisen er oppkalt etter Will Eisner, som deltok på prisutgivelsene helt opp til han døde i 2005.
Radio France

Bakgrunn

Radiokringkasting i Frankrike har røtter tilbake til begynnelsen 1920-årene. I november 1922 startet den første private kanalen, Radiola, sine sendinger. Kanalen skifter senere navn til Radio Paris. Under andre verdenskrig overtar staten alle landets radiokanaler, og statsmonopolet fortsetter etter krigen – gjennom det offentlige kringkastingsselskapet RTF og siden ORTF. 
I 1975 ble ORTF delt opp i flere adskilte tv-kanaler: TF1 (Télévision française 1), Antenne 2 og France Région 3. Det samme skjer med den offentlige radiovirksomheten som skilles ut i et eget selskap, Radio France.
Løkta

Løkta er ei øy i Dønna kommune i Nordland og har om lag 110 innbyggere. Øya er på 17 km² og ligger ved utløpet av Ranfjorden. Utgravninger viser over 5000 år gamle bosetninger på øya. Viktige næringsveier er jordbruk. Det er ferjeforbindelse til Sandnessjøen og Dønna samt hurtigbåtforbindelse til Nesna.
Maleren Hans Johan Fredrik Berg var født i Kopardal på Løkta.
Den sørøstatlantiske fiskeriorganisasjon

Den sørøstatlantiske fiskeriorganisasjon (engelsk: South East Atlantic Fisheries Organization , SEAFO) er en internasjonal, mellomstatlig fiskeriorganisasjon for landene ved det sørøstlige Atlanterhavet og for andre land med interesser i området. Organisasjonen har til formål å sikre fiskebestandene i området og arbeide for bærekraftig utnyttelse av fiskeressursene, slik det legges opp til gjennom Konvensjonen for beskyttelse og forvaltning av fiskeriressursene i det sørøstlige Atlanterhavet. Konvensjonen trådte i kraft i april 2003. Organisasjonen ble etablert 20. april 2001. Den har sekretariat i Walvis Bay i Namibia. Medlemmene i organisasjonen er Angola, EU, Namibia og Norge.
Nimbus (bille)

Utseende

Små, blanke, gjødselbiller, gjerne svarte med gulaktige dekkvinger. Kroppen er avlang og høyt hvelvet.

Levevis

Disse billene lever i møkk og er hyppigst på steder der husdyr beiter. Mange av artene har gått sterkt tilbake, trolig på grunn av bruksendringer i landbruket, blant annet bruk av midler mot innvollsormer som er giftige for larvene.

Utbredelse

Gruppen er utbredt i Palearktis.
Imperator

Imperator var opprinnelig en latinsk tittel som løselig sett tilsvarte «kommandant» under den romerske republikken. Når en hær hadde vunnet en større seier kunne legionærene utrope sin general til imperator, hvorpå senatet kunne tilby generalen en såkalt triumf – det vil si den største seiersoppvisning en seierherre kunne få. Senere ble betegnelsen en del av hederstitlene til de romerske keiserne. Det engelske ordet emperor (som tilsvarer det norske ordet keiser) er avledet fra det gammelfranske empereur, igjen avledet fra det latinske imperator. De romerske keiserne baserte deres autoritet på et mangfold av titler og posisjoner framfor å foretrekke kun en enkelt tittel. Imperator var benyttet relativt konsistent som et element av romersk herskertittel gjennom hele principatet.
På latin var den feminine formen for imperator da imperatrix, noe som hentydet på en kvinnelig hersker.
Etter at Romerriket brøt sammen i Vest-Europa på 400-tallet, fortsatte latin å bli brukt som språket innenfor utdannelse og diplomati i en del århundrer. De romerske keiserne i senantikken, det vil si de bysantinske keiserne i Konstantinopel, ble referert til som imperatores i latinske tekster mens de på gresk ble referert til som basileus (konge).
Etter 800 ble imperator benyttet (sammen med augustus) som en formell latinsk tittel av de karolingske og de tysk-romerske keiserne fram til 1806 og av de østerrikske keiserne fram til 1918.
Prikkrutevinge

Utseende

En middelsstor sommerfugl (vingespenn 38 – 46 mm), oversiden med brungul grunnfarge og et brunt nettmønster. Forvingene er forholdsvis smale og tilspissede. Vingenes ytterkant er nesten helt jevn. Bakvingenes underside er hvit med at brunt nettmønster og to brede, brungule tverrstriper. Et godt kjennetegn er at fem av "rutene" på bakvingens overside har en mørk prikk i midten. Larven er svart med korte, svarte hår og troner. Den har to tverrbånd av hvite pigger på hvert kroppsledd, og hodekapselen er rødbrun.

Levevis

Larvene lever selskapelig på smalkjempe (Plantago lanceolata) eller veronika (Veronica spp.) som vokser på strandenger. De bygger store, teltlignende spinn og er derfor lette å registrere. Prikkrutevingen fantes tidligere så langt vest som Tvedestrand, men det ser ut til at det i dag bare finnes bestander noen få steder ved Oslofjorden i Norge. Den er oppført som kritisk truet på den norske rødlisten.

Metapopulasjoner

Prikkrutevingen har blitt studert gjennom mange år av populasjonsøkologer, først og fremst på Åland i Finland. Denne sjeldne og truede arten har en meget interessant bestandsstruktur. Bestanden består av mange nesten isolerte småbestander (lokalpopulasjoner) som til sammen danner en såkalt metapopulasjon. Hver lokalpopulasjon teller oftest bare noen ti-talls individer. Disse lokalpopulasjonene er ikke stabile over tid, før eller senere vil de fleste dø ut. Men siden det er en viss vandring mellom engene der de lever (som ligger spredt i et skogslandskap), blir de brukbare lokalitetene rekolonisert og nye lokalpopulasjoner oppstår. På denne måten er metapopulasjonen relativt stabil, selv om de lokale bestandene den består av hver for seg ikke er levedyktige over tid. Funnene som er gjort i studiene av prikkrutevingen har fått stor betydning for forståelsen av bestandsdynamikk og for bevaring av sjeldne arter.
Sputniks beste

Sputniks beste er en samleplate med Sputnik, utgitt i 2000.
Nyplatonisme

Nyplatonisme var en filosofisk retning som oppsto i senantikken på 200-tallet; den forener elementer fra nypythagoreisme, Platons filosofi og orientalsk forløsningslære. Selve begrepet nyplatonisme ble først innført i nyere tid for å identifisere og skille ut den platonske tradisjonen som ble initiert av Plotin og i sin hedenske form vedvarte fram til 500-tallet.
Nyplatonikerne oppfattet kosmos som et hierarkisk ordnet system av værenskategorier med grader av fullkommenhet, helt ned til materien, det ondes prinsipp. Gud kan bare erkjennes i ekstasen, som er den høyeste erkjennelsesform; dernest kommer intuisjonen, og i tredje rekke den vanlige logiske tenkning. Den laveste kunnskapsform er den sansene gir oss. Ytterpunktene kan betegnes som ren ånd (Det ene) og ren materie. Gjennom Det enes utstråling av væren ble det generert lavere kategorier, identifisert med himmelsfærenes orden utenfra og innover, av stadig økende kompleksitet og avtakende åndelighet. Mennesket stod midt mellom ytterpunktene, som både et sanselig og et åndelig vesen.
Nyplatonikerne var på den ene side arvtagere etter sentrale greske filosofer som Platon, Aristoteles og Pythagoras, men «deira asprasjonar gjekk også ut over det reint filosofiske. Dei dyrka også fram det mangfaldige religiøse landskapet som var i ferd med å bli lagt aude under kristendommen». Filosofene «byrja å anamme religiøse rite frå dei ulike mysterietradisjonane som akkompagnement til deira filosofiske virke». Syntesen av dette førte til læren om en spesiell frelsesvei kalt teurgi, «det guddommelige arbeid». De inkluderte også tanker og fortellinger fra orfismen og anså De kaldeiske orakler som en hellig tekst. Nyplatonismen disponerte med dette for tro på astrologi, magi og okkultisme.
Ammonios Sakkas regnes som grunnleggeren av nyplatonismen. Den fremste representanten er Plotin (204–270), og hans verk Enneadene er bevart. Etter Plotin fulgte Porfyrios (232–305), Jamblikos (245–325), Proklos (412–485) og Damaskios (ca. 465–540).
Retningen har spilt en stor rolle i filosofiens og teologiens historie, blant annet for kirkefedre som Origenes, Augustin og Bonaventura; også Thomas Aquinas er delvis preget av nyplatonismen. På 1500-tallet utfoldet renessansens tenkning seg i kraftfeltet mellom nyplatonismen, aristotelismen og kristendommen; blant renessansens nyplatonikere kan nevnes Nikolaus av Cusa og Marsilio Ficino.
Nedstenging av statsapparatet

Nedstenging av statsapparatet (Government shutdown) vil si at deler av den statlige virksomheten i USA stenges fordi det ikke foreligger et godkjent budsjett for den føderale staten, eller i noen tilfeller for en enkelt delstat. En nedstenging ved årsskiftet 2018/19 varte i 34 dager.

Bakgrunn

Ifølge USAs grunnlov skal Kongressen i lovs form bestemme hvordan statens penger skal brukes. I praksis vil det si at USAs statsbudsjett blir til lov først etter at de to kamrene i Kongressen, Representantenes hus og Senatet, begge har vedtatt det og presidenten deretter har sanksjonert det.
Loven Anti-Deficiency Act, som ble vedtatt i 1884, forbød statsadministrasjonen å drive uten å ha fått bevilget midler. President Jimmy Carter ba om at det ble foretatt en vurdering av hvordan loven skal forstås. Justisministeren konkluderte i 1980 med at dersom en leder i statsadministrasjonen ser at det ikke er mer penger å drive for, skal de ansatte permitteres.

Nedstenginger

Den første nedstenging av statsapparatet skjedde i 1976 mens Gerald Ford var president. I Carters presidenttid forekom fem nedstenginger.
I Ronald Reagans åtte år som president stengte statsadministrasjonen åtte ganger med varighet opp til fire dager, og under George H.W. Bush skjedde det samme én gang.
Under president Bill Clinton forekom to nedstenginger, den seneste av dem varte 21 dager.
I 2013, mens Barack Obama var president, varte en nedstenging i 16 dager.
I januar 2018 varte en nedstenging tre dager. En ny nedstengning startet 22. desember 2018. Den 12. januar 2019, var dette blitt den lengste i USAs historie. Kongressen hadde vedtatt et budsjett, men president Donald Trump nektet å godkjenne det og sendte det tilbake til kongressen. Han forlangte at bygging av en mur på grensen mot Mexico skulle finansieres med 5,7 mrd. dollar i budsjettet. Først 25. januar 2019 ble statsapparatet gjenåpnet, da president Trump inngikk en avtale med Kongressen om å holde statsapparatet åpent i tre uker mens budsjettforhandlingene fortsetter.

Konsekvenser

Hvor mye som stenges har variert. Departementene landbruk, næring, bolig, innenriks, justis, samferdsel og finans og flere andre virksomheter, totalt om lag en fjerdedel av statsapparatet, er berørt i nedstengingen i 2018–19. De som arbeider med nasjonal sikkerhet, herunder de militære styrker, og med liv og helse, er unntatt. Det betyr at grupper som flygeledere, fengselsbetjenter og grensevakter må arbeide, men ikke får utbetalt lønn så lenge nedstengingen varer. Blant virksomheter der de ansatte ikke arbeider er National Park Service som driver USAs nasjonalparker og nasjonale monumenter.

I delstatene

I Minnesota og New Jersey har det forekommet nedstenginger.
Say No to Sin

Say No to Sin er et musikkalbum med Grand Island, utgitt i 2006. Albumet lå to uker på VG-lista og endte med 24.-plass som beste plassering. Dette er bandets debutalbum.
Roos af Hjelmsäter

Roos af Hjelmsäter er en svensk adelsslekt med adelig og kongelig opphav i Norge. Slekten er en av få norske uradelsslekter som fortsatt lever idag.

Sudreimsætten i Norge

Slekten var opprinnelig del av Norges adel, og dens stamfar, lendmann Åge varg, var gift med en datter av kong Harald IV. 
Åge varg var farfar til Olav mokk, sysselmann på Hedmark, som selv var far til lendmann Ivar på Skedjuhov († om. 1240). Den sistnevntes sønn, baron Jon Ivarsson til Sudreim, var far til baron Havtore Jonsson († om. 1320), som var gift med kong Håkon Vs datter Agnes Håkonsdotter. Deres sønner var Jon Havtoresson til Elingård og Sigurd Havtoresson til Sudreim.
Jon Havtoresson var far til Håkon Jonsson, som ble foreslått som Konge av Norge etter kong Olav Håkonssons død i 1387. En annen sønn av Jon, Ulv, ble stamfar til familien Roos af Hjelmsäter i Sveriges adel.
Sigurd Havtoresson giftet seg med Norges rikeste arving, Ingeborg Erlingsdotter, og kom dermed i besittelse av Giske-Bjarkøygodset. Deres datter var Agnes Sigurdsdotter, som ble gift med den svenske adelsmann Jon Marteinsson (Stjerne) († om. 1400) og som ble mor til Sigurd Jonsson (Stjerne) († 1453) til Sudreim, Giske og Bjarkøy. Sigurd var norsk regent, og han ble som kongelig etterkommer tilbudt tronen, men avslo forslagene. Hans sønn, junker Hans Sigurdsson (Stjerne) († 1466), var slektens siste mann i Norge.

Roos af Hjelmsäter i Sverige

Ulv Jonsson, sønn av Jon Havtoresson, ble stamfar til den svenske adelsslekt Roos af Hjelmsäter.
Slekten ble i 1625 introdusert på Ridderhuset med navnet Roos af Hjelmsäter og som adelig slekt nr. 51. En gren ble i 1705 opphøyet til friherrer med navnet Roos og som friherrelig slekt nr. 186. Denne døde ut i 1765.
Roos af Hjelmsäter er en av få norske uradelsslekter som fortsatt lever i dag.

Slektsvåpen

Slektens våpenskjold er i gull skjold en rød rose. I Norge brukte Sudreimsætten også andre våpen.
PowerPC 400

PowerPC 400 er en familie av 32-biter innbakte RISC-mikroprosessorer som er basert på Powerarkitekturen. Prosessorkjernene er konstruert for å passe på innsiden av spesialiserte applikasjoner som varierer fra System on a chip (SoC) mikrokontrollere, nettverkskort, applikasjons-spesifikke integrerte kretser (ASIC), FPGAer, set-top boxer, lagringsmedia og superdatamaskiner.
Familien ble lansert av IBM i 1996. I april 2004 kjøpte Applied Micro Circuits Corporation (AMCC) rettighetene til prosessorfamilien fra IBM for $227 millioner.
Yrjö-prisen

Yrjö-prisen (The Georgie Award) er en finsk jazzpris, delt ut årlig av det Finsk Jazzforbund i anledning de finske jazzdager, samtidig som utdelingen av prisen for årets musiker.
Raseavl

Raseavl er avl for å bevare og forbedre en rase eller en type, gjennom paring av stambokførte dyr av samme stamme. For at raseavl skal være effektiv må det være enighet om målene med avlen. Hovedmålet defineres gjerne i en såkalt rasestandard og målsetningene er gjerne langsiktige. Raseavl må på ingen måte sammenstilles med renavl.
El Dorado (Arkansas)

Geografi

El Dorado ligger på koordinatene 33°12′49″N 92°39′45″V (33.213521, -92.662553). i Union County i de sørlige delen av Arkansas. Union County er det største fylket i delstaten Arkansas og har grense mot delstaten Louisiana. Området har en unik grense, som den deler med åtte andre fylker og sogn: I Arkansas; Ouachita County, Calhoun County, Bradley County, Columbia County og Ashley County; i Louisiana Claiborne Parish, Union Parish og Morehouse Parish. Byen El Dorado er det største urbane befolkningssentret i regionen.